Minul see kevade tulek põhjustas pigem mingisuguse ostuhoo. Ostsin riideid, kingi, uue  kohvimasina, dušiotsa, raamaturiiuleid ja - muidugi - suurema hulga raamatuid. Iirimaalt tellisin mõned raamatud, mida oli aja jooksul ostetavate raamatute nimekirja tekkinud. Ja lisaks tellisin veel portsu sorbi raamatuid. Mitte, et ma oleks eelmised juba läbi lugenud, aga nüüd on igatahes olemas ilus tasakaal ülem- ja alamsorbikeelsete raamatute vahel. Ma nimelt ei suutnud pikka aega otsustada, kumba kahest sorbi kirjakeelest ma esimesena (või siis põhiliselt) õppima peaksin või õppida tahaksin. Lõppude  lõpuks peab vist mõlemat mingil määral oskama, eriti, kui tahetakse kuidagi teaduslikult asjaga tegeleda. Nüüd jõudsin niikaugele, et otsustasin, et alustan alamsorbi keelega. See on küll nõrgem kahest ning tunduvalt väiksema nö tekstitoodanguga (arvatavasti on umbes 75% kõikidest sorbikeelsetest tekstidest ülemsorbi keeles), aga millegipärast meeldib see mulle rohkem. Pealegi saab alamsorbikeelseid raadiosaateid kuulata päeva otsa stream'ina, ülemsorbikeelseid aga ainult otseülekandega ehk siis live stream'i kujul. Mis on pisut ebameeldiv, kuna need on hommikuti kella viiest kaheksani. Ja kui on mingi ajavahemik ööpäevas, kus ma raudselt magan, siis on see just sellel ajal.